ประชุมรัฐมนตรีกลาโหมอาเซียนและประเทศคู่เจรจา ประสบความสำเร็จและได้รับความชื่นชมจากทุกประเทศ
ประชุมรัฐมนตรีกลาโหมอาเซียนและประเทศคู่เจรจา ประสบความสำเร็จและได้รับความชื่นชมจากทุกประเทศพลโท คงชีพ ตันตระวาณิชย์ โฆษกการกระทรวงกลาโหม เปิดเผยว่า พลเอกประวิตร วงษ์สุวรรณ รองนายกรัฐมนตรี ให้การต้อนรับและทำหน้าที่ประธานการประชุมรัฐมนตรีว่าการกระทรวงกลาโหมอาเซียนกับรัฐมนตรีว่าการกระทรวงกลาโหมประเทศคู่เจรจา ครั้งที่ 6 ณ โรงแรมอาวานี กรุงเทพฯพลเอก ประวิตร กล่าวแสดงความเสียใจและเป็นกำลังใจให้ประชาชนญี่ปุ่น จากผลกระทบใต้ฝุ่นฮากิบิสที่ผ่านมา พร้อมทั้งขอขอบคุณประเทศสมาชิกอาเซียน ที่ร่วมมือกันพัฒนาอาเซียน ให้มีความพร้อมในการรับมือกับความท้าทายต่างๆ อย่างมีประสิทธิภาพและขอชื่นชมประเทศคู่เจรจา ที่ให้การสนับสนุนความเป็นแกนกลางอาเซียน รวมถึงสนับสนุนกลไกความร่วมมือด้านความมั่นคงที่อาเซียนมีบทบาทนำ เพื่อแก้ปัญหาด้านความมั่นคงในภูมิภาค บนพื้นฐานความไว้เนื้อเชื่อใจ การเคารพซึ่งกันและกัน รวมถึงผลประโยชน์ร่วมกัน ซึ่งสะท้อนอยู่ในเอกสาร “มุมมองอาเซียนต่อ อินโด - แปซิฟิก” ที่ผู้นำอาเซียนเห็นชอบร่วมกัน เพื่อเป็นแนวทางสำหรับอาเซียน ในการมีปฏิสัมพันธ์ในภูมิภาคเอเชีย - แปซิฟิก เพื่อสร้างความเชื่อมั่นและความร่วมมือที่ทุกฝ่ายในภูมิภาคได้ประโยชน์ร่วมกัน เลขาธิการอาเซียน กล่าวรายงานความคืบหน้าของพัฒนาการอาเซียนที่ผ่านมา โดยมีกิจกรรมคาบเกี่ยวกับเสาหลักด้านต่างๆ รวมทั้งมีพัฒนาการและปฏิสัมพันธ์ร่วมกับประเทศในภูมิภาคมากขึ้น ด้วยความมุ่งมั่น เปิดกว้าง โปร่งใสและยึดหลักกฎหมายจากนั้น ทุกประเทศสมาชิกได้แลกเปลี่ยนมุมมองด้านความมั่นคงของภูมิภาคร่วมกัน โดยในภาพรวม ยังมีความกังวลต่อความขัดแย้งของประเทศมหาอำนาจและความท้าทายด้านความมั่นคงของภูมิภาคที่ซับซ้อนและเพิ่มมากขึ้น โดยเฉพาะปัญหาการก่อการร้าย ความมั่นคงปลอดภัยด้านด้านไซเบอร์ การแพร่ขยายตัวของอาวุธนิวเคลียร์ในภูมิภาคและปัญหาทะเลจีนใต้ โดยเห็นถึงความจำเป็นที่ต้องร่วมมือกันจัดการและบริหารความขัดแย้งระหว่างกันให้ใกล้ชิดมากขึ้น จากนั้น ทุกประเทศได้ชื่นชมการต้อนรับของไทยอย่างอบอุ่นเป็นกันเองและการบริหารจัดการประชุมสำเร็จอย่างดีเยี่ยม พร้อมทั้งได้ร่วมกันรับรองแถลงการณ์ร่วมของรัฐมนตรีว่าการกระทรวงกลาโหมอาเซียนกับรัฐมนตรีว่าการกระทรวงกลาโหมประเทศคู่เจรจา ว่าด้วยการเสริมสร้างความเป็นหุ้นส่วน เพื่อความมั่นคงที่ยั่งยืนและรับทราบความคืบหน้าของการดำเนินการ ADMM - Plus ในการประเมินผลการดำเนินงานของคณะทำงานผู้เชี่ยวชาญเฉพาะด้าน การขยายโครงสร้างการสื่อสารโดยตรงของประเทศสมาชิกอาเซียนไปยังประเทศคู่เจรจา และการจัดทำหนังสือคู่มือแพทย์ทหารอาเซียนตอนท้ายการประชุม พลเอกประวิตร กล่าวขอบคุณทุกประเทศสมาชิกที่สนับสนุนการเป็นประธานอาเซียนของไทย และย้ำถึงความเชื่อมั่น ในความร่วมมือที่แน่นแฟ้นระหว่างอาเซียนกับประเทศคู่เจรจา จะเป็นส่วนสำคัญในการดำรงไว้ซึ่งสันติภาพและความมั่นคงของภูมิภาค ซึ่งจะนำไปสู่ความเจริญรุ่งเรืองต่อไป พร้อมเชื่อมั่นว่าการดำรงตำแหน่งประธานอาเซียนและประธานการประชุม ADMM และ ADMM - Plus ของเวียดนามในปีหน้า จะประสบความสำเร็จเป็นอย่างดีเช่นเดียวกัน  ต่อจากนั้นได้กระทำพิธีส่งมอบการทำหน้าที่ประธานการประชุม ADMM และ ADMM - Plus ให้กับสาธารณรัฐสังคมนิยมเวียดนาม